สังคมข่าวหุ้น
ตลาดหุ้นไทยปิดที่ 1,644.78 จุด +1.26 จุด มูลค่าซื้อขาย 68,733.12 ลบ. ติดตาม CPI ยุโรป, PMI ภาคการผลิตของจีน, ตัวเลขจ้างงานนอกภาคเกษตรของสหรัฐ
ตลาดหุ้นไทยปิดที่ 1,644.78 จุด +1.26 จุด มูลค่าซื้อขาย 68,733.12 ลบ. ติดตาม CPI ยุโรป, PMI ภาคการผลิตของจีน, ตัวเลขจ้างงานนอกภาคเกษตรของสหรัฐ
28 ส.ค. 2565

ดัชนีตลาดหุ้นไทยปิดที่ระดับ 1,644.78 จุด เพิ่มขึ้น 1.26 จุด มูลค่าการซื้อขาย 68,733.12 ล้านบาท ติดตาม CPI ยุโรป, PMI ภาคการผลิตของจีน และตัวเลขจ้างงานนอกภาคเกษตรของสหรัฐฯ
GULF จับมือ ADVANC ลงนาม MOU ติดตั้งระบบพลังงานแสงอาทิตย์สถานีฐานและเสาส่งสัญญาณทั่วประเทศ ตั้งเป้าติดตั้งให้ครบทั้ง 30,000 แห่ง ภายใน 3-5 ปี คิดเป็นกำลังผลิตติดตั้งรวมกว่า 100 เมกะวัตต์ ช่วยลดการปล่อยก๊าซเรือนกระจกกว่า 56,000 ตันคาร์บอนไดออกไซด์เทียบเท่าต่อปี หวังสร้างมูลค่าเพิ่มทางธุรกิจให้กับทั้งสองกลุ่มบริษัท ฟาก GULF ตั้งเป้าหมายเพิ่มสัดส่วนพลังงานหมุนเวียนให้เกิน 30% ของกำลังการผลิตติดตั้งรวมภายในปี 2573 ซึ่งปัจจุบัน GULF ได้ลงทุนในโครงการพลังงานหมุนเวียนทั้งในและต่างประเทศแล้วทั้งสิ้นกว่า 1,000 เมกะวัตต์ และยังคงเพิ่มการลงทุนในธุรกิจพลังงานหมุนเวียนอย่างต่อเนื่องในอีก 5-10 ปีข้างหน้า
ก.ล.ต.ฟันโทษ “หมอบุญ วนาสิน” ประธานกรรมการ THG สั่งปรับสูงสุด 2 ล้านบาท รวมทั้งชดใช้ค่าตรวจสอบการกระทำความผิด รวมเป็นเงินกว่า 2.3 ล้านบาท พร้อมห้ามนั่งเป็นกรรมการใน บจ.อีก 42 เดือน จากเหตุให้ข่าวสั่งซื้อวัคซีนไฟเซอร์ แต่ไม่สามารถนำเข้าวัคซีนตามที่เคยให้ข่าวไว้ได้ อย่างไรก็ตาม ล่าสุด THG ได้มีการแต่งตั้ง “จารุวรรณ วนาสิน” เป็นประธานกรรมการแทน มีผลตั้งแต่วันที่ 27 ส.ค. 2565 พร้อมมั่นใจการเปลี่ยนแปลงดังกล่าวจะไม่ส่งผลกระทบต่อการดำเนินงานและแผนธุรกิจแต่อย่างใด
บอร์ด DTAC ไฟเขียวจัดประชุมผู้ถือหุ้นร่วมระหว่างผู้ถือหุ้น DTAC และ TRUE ครั้งที่ 1 ในวันที่ 3 ต.ค. 2565 เพื่อพิจารณาขยายเวลาการจัดประชุมผู้ถือหุ้นร่วมกัน เรื่องดีลควบบริษัท หลังกระบวนการพิจารณา “กสทช.” มีความล่าช้า คาดอาจมีผลกระทบต่อความคืบหน้าของการก่อตั้งบริษัทเทคโนโลยี-โทรคมนาคมใหม่ และความล่าช้าอย่างต่อเนื่องอาจส่งผลให้ผู้บริโภค ธุรกิจ และเส้นทางดิจิทัลในประเทศไทย ต้องเสียโอกาสไปด้วย
3 หุ้นที่เตรียมขึ้นเครื่องหมาย XD วันพรุ่งนี้ (30 ส.ค.) ที่น่าสนใจ HTECH จ่ายเงินปันผล 0.10 บาท/หุ้น คิดเป็นยีลด์ราว 2.31% จากราคาหุ้นล่าสุด (26 ส.ค.) ที่ 4.32 บาท มีกำหนดจ่ายปันผลวันที่ 9 ก.ย.นี้ รวมถึง BCPG จ่ายเงินปันผล 0.20 บาท/หุ้น คิดเป็นยีลด์ราว 1.82% จากราคาหุ้นล่าสุดที่ 11 บาท มีกำหนดจ่ายปันผลวันที่ 9 ก.ย.นี้ และ CPF จ่ายเงินปันผล 0.40 บาท/หุ้น คิดเป็นยีลด์ราว 1.54% จากราคาหุ้นล่าสุดที่ 26 บาท มีกำหนดจ่ายปันผลวันที่ 14 ก.ย.นี้ ทำให้วันนี้เป็นโอกาสสุดท้ายที่เข้าซื้อหุ้นแล้วจะได้รับเงินปันผล
TRUE ส่งบริษัทย่อย “ทรู อินคิวบ์” เข้าลงทุนใน “ซีควัน โฮลดิ้ง” สัดส่วน 68.28% ด้วยมูลค่าเงินลงทุน 88.78 ล้านบาท ซึ่งเป็นบริษัทที่ประกอบธุรกิจแพลตฟอร์มด้านโฮมเซอร์วิส โดยมีวัตถุประสงค์การลงทุนเพื่อเสริมความแข็งแกร่งของยุทธศาสตร์ด้านการให้บริการบ้านอัจฉริยะ สนับสนุนธุรกิจ Startup ที่มีศักยภาพ ตลอดจนเพื่อโอกาสที่จะได้รับผลตอบแทนจากการลงทุนในอนาคต
MC ยังคงรักษาความสามารถการทำกำไรได้ดี โดยมีอัตรากำไรขั้นต้นในระดับ 64.7% เพิ่มขึ้น 5.1% จากปีก่อน เป็นผลจากการปรับเปลี่ยนกลยุทธ์การตลาด สัดส่วนของสินค้า และการบริหารช่องทางจัดจำหน่าย ควบคุมค่าใช้จ่ายรอบด้าน ทั้งยังมีการป้องกันความเสี่ยงจากการขึ้นราคาวัตถุดิบ ส่งผลให้กำไรขั้นต้นพุ่งสูงขึ้น ดังนั้นปิดงวดปีบัญชี 2565 (1 ก.ค. 2564-30 มิ.ย. 2565) มีกำไรสุทธิ 486 ล้านบาท ปรับตัวเพิ่มขึ้น 9% จากงวดปีก่อน คาดหลังได้เปิดประเทศ สัญญาณการกลับมาจับจ่ายใช้สอยจะเพิ่มขึ้นชัดเจน